Πόντος Μερζιφούντα

Ο **Ελληνικός Αθλητικός Σύλλογος «Πόντος»** (1903-1921) ήταν αθλητικός και πολιτιστικός σύλλογος που λειτούργησε στις αρχές του 20ού αιώνα στην πόλη Μερζιφούντα (τουρκ. Merzifon) που ανήκε στο παλιό εγιαλέτι Ρουμ (Rum Eyaleti) του Πόντου και σήμερα ανήκει στην περιφέρεια Αμάσειας της Τουρκίας.

## Ίδρυση
Ο Σύλλογος ιδρύθηκε το 1903 από Έλληνες σπουδαστές και αποφοίτους του αμερικανικού κολλεγίου Ανατόλια (Anatolia College in Merzifon), το οποίο λειτουργούσε στην πόλη από το 1886 ως το 1924 υπό τη διεύθυνση της αμερικανικής ιεραποστολής και στη συνέχεια μεταφέρθηκε στη Θεσσαλονίκη, όπου λειτουργεί μέχρι σήμερα. Στη διοίκηση του Συλλόγου "Πόντος" συμμετείχαν και εκπαιδευτικοί του κολλεγίου και οι δραστηριότητές του ήταν αθλητικές, καλλιτεχνικές και επιμορφωτικές. 

## Λειτουργία
Στη διοίκησή του συμμετείχαν τόσο οι μαθητές όσο και οι δάσκαλοι του «Ανατόλια» και η δραστηριότητά του αφορούσε τους τομείς του αθλητισμού, του πνεύματος και της τέχνης. Ο σύλλογος δημιούργησε βιβλιοθήκη, ανέβασε θεατρικές παραστάσεις, δημιούργησε ομάδα ποδοσφαίρου και είχε πάνω από 180 μέλη το 1913. Από το 1910 εξέδιδε μηνιαίο περιοδικό «φιλολογικόν, επιστημονικόν και παιδαγωγικόν» με τίτλο: «Πόντος - Μηνιαίον δημοσίευμα φιλολογικόν, επιστημονικόν και παιδαγωγικόν» και δημιούργησε εξαιρετική βιβλιοθήκη. Επίσης, διατηρούσε τμήμα μουσικής και από το 1913 ορχήστρα εγχόρδων, υπό τη διεύθυνση του Ν.Σ. Σειρηνίδη. 

Διέθετε και ποδοσφαιρική ομάδα. Καποιοι αθλητές της ποδοσφαιρικής ομάδας (όλοι εκτελέστηκαν από τους Τούρκους) ήταν:
*Γ. Θεοχαρίδης
*Χ. Γεωργίου
*Α. Συμεών
*Α. Παυλίδης
*Σ. Ανανιάδης.

## Σύμβολα
μικρογραφία|Η βασική σύνθεση του Πόντου Μερζιφούντας
Οι αθλητές του συλλόγου φορούσαν φανέλες με οριζόντιες λευκές και γαλάζιες ρίγες που θύμιζαν την ελληνική σημαία και λευκά παντελονάκια. Στο στήθος είχαν ζωγραφισμένο το ελληνικό γράμμα Π. Στη σφραγίδα του συλλόγου απεικονίζονται μια μπάλα (αθλητισμός), μια κουκουβάγια (πνεύμα) και μια λύρα (μουσική), που αντιπροσωπεύουν την τριπλή του δράση: αθλητική, φιλολογική, μουσική.

## Διάλυση
Το πρώτο πλήγμα ήρθε το 1914-1915 με τις τουρκικές σφαγές και τη Γενοκτονία των Αρμενίων, συμπεριλαμβανομένων και αυτών που ανήκαν στο προσωπικό του «Ανατόλια». Το Κολλέγιο Ανατόλια έκλεισε τότε και τις εγκαταστάσεις του κατέλαβαν τουρκικά στρατεύματα. Οι πύλες του ξανάνοιξαν το 1919 και οι εγγεγραμμένοι μαθητές έναν χρόνο μετά έφταναν τους 218, ενώ ίσος αριθμός μαθητριών φοιτούσαν στο Παρθεναγωγείο του.

Το Μάιο του 1920 πρόεδρος του Δ.Σ. του συλλόγου εκλέχτηκε ο καθηγητής Δ. Θεοχαρίδης, αντιπρόεδρος ο Χαράλ. Ευσταθιάδης, γραμματέας ο Αναστάσιος Παυλίδης, ταμίας ο Συμεών Ανανιάδης και υπεύθυνος αθλητισμού ο Γρηγόριος Τσακάλωφ. Τον Φεβρουάριο του επόμενου έτους εκτός από τον Τσακάλωφ, οι υπόλοιποι συνελήφθησαν από τους Τούρκους του Κεμάλ Ατατούρκ και του Τοπάλ Οσμάν με την κατηγορία της αντεθνικής δραστηριότητας και λίγους μήνες αργότερα εκτελέστηκαν. Μαζί τους εκτελέστηκε και ο ταμίας και κορυφαίος αθλητής του συλλόγου Συμεών Ανανιάδης από τη Σαμψούντα, ο οποίος ήταν πολύ καλός δρομέας ταχύτητας και φιλοδοξούσε να σπάσει το παγκόσμιο ρεκόρ των 100 μ. Το χτύπημα αυτό των κεμαλικών αρχών είχε ως αποτέλεσμα να διακοπεί η δράση του συλλόγου.

## Εκδηλώσεις μνήμης
Η εικοσαετής δράση του συλλόγου της Μερζιφούντας άφησε έντονη μνήμη στους επιζήσαντες της ποντιακής γενοκτονίας. Τον Δεκέμβριο του 2008, η «Ποντιακή Αδελφότητα Αδελαΐδας» Αυστραλίας και ο ποδοσφαιρικός σύλλογος της αδελφότητας «Ποντιακοί Αετοί» αποφάσισαν να τιμήσουν τη μνήμη των θυμάτων του ποντιακού συλλόγου. Διοργάνωσαν ποδοσφαιρικό αγώνα με αντιπάλους μια μικτή επιλέκτων της Μελβούρνης, στον οποίο αγωνίστηκαν με την ιστορική ριγέ γαλανόλευκη φανέλλα του Πόντου Μερζιφούντας. 

Επίσης, το Μάιο του 2009 διοργανώθηκε στην Καβάλα αγώνας παλαιμάχων μεταξύ ομάδας του Π.Σ.Α.Π. και παλαιμάχων της Καβάλας, οι οποίοι αγωνίστηκαν με την ιστορική φανέλα του Πόντου Μερζιφούντας.

Τον Μάιο του 2013 υπήρξε αγώνας μεταξύ της Εθνικής Ελλάδος του 2004 που έπαιξε στο EURO και με παλαίμαχους Πόντιους ποδοσφαιριστές. Μάλιστα οι τελευταίοι φορούσαν τις φανέλες του Πόντου Μερζιφούντας. Στο α' ημίχρονο την γαλανόλευκη και μετά την πορτοκαλί.

Ο Πόντος ήταν ένας από τους πιο ιστορικούς ποντιακούς αθλητικούς συλλόγους ως το 1922 μαζί με τον «Μιθριδάτη» Σινώπης, τον Προμηθέα Τραπεζούντας, τον «Πανευξείνιο Ελληνικό Σύλλογο» Αμισού, αλλά και την «Αστική Σχολή» της Σαφράμπολης.

## Παραπομπές


## Πηγές
*Η άθληση στον Πόντο, Εφ.Βημα
*Η Ποδοσφαιρική ομάδα "Πόντος" και η Γενοκτονία

Κατηγορία:Αθλητικοί σύλλογοι Τουρκίας
Κατηγορία:Ελληνικοί αθλητικοί σύλλογοι Τουρκίας
Κατηγορία:Θύματα της Γενοκτονίας των Ελλήνων της Μικράς Ασίας και της Ανατολικής Θράκης
Κατηγορία:Ιδρύσεις αθλητικών συλλόγων το 1903
Κατηγορία:Πόντος
Κατηγορία:Ποδοσφαιρικές ομάδες Τουρκίας
Κατηγορία:Επαρχία Αμάσειας